Forslag til Rådets forordning (EF) om udviklingssamarbejde med Sydafrika (95/C 235/05) KOM(95) 174 endelig udg. - 95/0110(SYN)

(Forelagt af Kommissionen den 12. maj 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 W,

under henvisning til forslag til Kommissionen,

i samarbejde med Europa-Parlamentet (1), og

ud fra følgende betragtninger:

Fællesskabets politik over for Sydafrika var tidligere kendetegnet af vedtagelse af negative foranstaltninger, handelsembargo og økonomiske sanktioner mod regeringen, der var ansvarlig for apartheidpolitikken, og positive foranstaltninger til støtte for de befolkningsgrupper, der var ofre for apartheidsystemet, inden for rammerne af det særlige program for bistand via NGO'erne;

efter valget i april 1994 og indsættelsen af en demokratisk regering har Fællesskabet indledt en strategi, der tager sigte på at støtte den politik og de reformer, der gennemføres af de nationale myndigheder;

Rådet (udviklingssamarbejde) gav i sin erklæring af 25. maj 1993 udtryk for, at den støttede indførelsen af demokratiske strukturer;

Rådet (almindelige anliggender) gav i sin erklæring af 19. april 1994 om de fremtidige forbindelser mellem Fællesskabet og Sydafrika på ny udtryk for, at det går ind for et udvidet samarbejde med Sydafrika med en koncentration af Fællesskabets bistand på sektorer, der kan forbedre levevilkårene for befolkningen, særlig de ringest stillede befolkningsgrupper.

sigtet med samarbejdsaftalen mellem Den Europæiske Union og Den Sydafrikanske Republik, der blev undertegnet i oktober 1994 i Pretoria, er at fremme en harmonisk og bæredygtig socioøkonomisk udvikling, og denne aftale udgør den første etape af opbygningen af et langsigtet samarbejde med dette land, som Kommissionen den 31. marts 1995 forelagde Rådet forslag til forhandlingsdirektiver for (2);

budgetmyndigheden besluttede inden for rammerne af budgettet for 1986 at oprette en budgetpost til støtte for udviklingsforanstaltningerne i dette land;

der skal fastsættes bestemmelser for forvaltningen af de finansielle ressourcer, som Fællesskabet afsætter til gennemførelse af dette samarbejde -

UDSTEDT FØLGENDE FORORDNING:

Artikel 1

Fællesskabet iværksætter et finansielt og fagligt samarbejde med Sydafrika inden for rammerne af et program, som benævnes »Det Europæiske Genopbygnings- og Udviklingsprogram for Sydafrika«, og som har til formål at bidrage til en bæredygtig økonomisk og social udvikling i dette land og at konsolidere grundlaget for et demokratisk samfund.

I denne sammenhæng yder Fællesskabet sin støtte til foranstaltninger, der kommer de ringest stillede grupper i den sydafrikanske befolkning til gode.

Artikel 2

De foranstaltninger, der skal træffes i henhold til denne forordning, dækker navnlig følgende områder: uddannelse, sundhed, udvikling af byer og landdistrikter, støtte til og samarbejde med den private sektor, navnlig små og mellemstore virksomheder, institutionel udbygning og organisering af lokalsamfund samt demokratisering og forsvar af menneskerettighederne.

Artikel 3

De samarbejdsorganer, hvortil der kan ydes finansiel bistand i henhold til denne forordning, er bl. a. offentlige administrationer og agenturer på nationalt, regionalt eller lokalt plan, ikke-statslige organisationer, lokalsamfund, regionale og internationale organisationer, institutter og private erhvervsvirksomheder.

Artikel 4

1. De midler, der kan tages i anvendelse som led i de i artikel 1 omhandlede foranstaltninger, omfatter bl.a. undersøgelser, faglig bistand, uddannelse eller andre tjenesteydelser, leverancer og arbejder samt revisioner og evaluerings- og kontrolbesøg.

2. Fællesskabsfinansieringen kan både dække anlægsudgifter, dog ikke køb af fast ejendom, og driftsudgifter, og disse kan både afholdes i fremmed valuta og i lokal valuta, alt efter hvad der er nødvendigt af hensyn til foranstaltningernes gennemførelse.

3. Der gøres systematisk en særlig indsats for at tilstræbe, at de virksomheder eller partnere, som foranstaltningen i sidste ende skal komme til gode (hele landet, lokalsamfund, virksomheder eller andet), selv yder et (navnlig finansielt) bidrag inden for rammerne af deres muligheder og afpasset efter den enkelte foranstaltnings særlige karakter.

4. Der vil blive tilstræbt samfinansieringer, navnlig med medlemsstaterne. Der vil blive truffet de nødvendige foranstaltninger til sikring af, at fællesskabskarakteren af den bistand, der ydes i henhold til denne forordning, kommer til udtryk.

5. Til sikring af sammenhængen og komplementariteten mellem de foranstaltninger, der finansieres af Fællesskabet, og dem, der finansieres af medlemsstaterne, træffer Kommissionen for at sikre optimal effektivitet i disse foranstaltninger som helhed alle fornødne koordinerende foranstaltninger, bl. a.:

a) indførelse af et system til systematisk udveksling af oplysninger om de foranstaltninger, der finansieres af Fællesskabet og medlemsstaterne

b) koordination på stedet for foranstaltningernes gennemførelse ved hjælp af regelmæssige møder og udveksling af oplysninger mellem Kommissionens og medlemsstaternes repræsentanter i modtagerlandet.

Artikel 5

Den finansielle bistand i henhold til denne forordning har form af gavebistand.

Artikel 6

De i artikel 2 omhandlede foranstaltninger gennemføres så vidt muligt inden for rammerne af en vejledende flerårig programmering for de enkelte formål.

Artikel 7

1. Det pålægges Kommissionen at forberede, vedtage og forvalte de i denne forordning omhandlede foranstaltninger efter gældende budgetprocedurer og andre gældende procedurer, herunder procedurerne i finansforordningen vedrørende Fællesskabernes almindelige budget.

2. Afgørelser om foranstaltninger, hvis finansiering i henhold til denne forordning overstiger 2 mio. ECU pr. foranstaltning, og alle ændringer af disse foranstaltninger, der medfører overskridelser på mere end 20 % af det oprindelig fastsatte beløb til den pågældende foranstaltning, træffes efter den i artikel 8 fastsatte procedure.

3. Enhver fiansieringsaftale eller -kontrakt, der indgås i medfør af denne forordning, skal bl.a. indeholde en bestemmelse om, at Kommissionen og Revisionsretten kan foretage kontrol på stedet efter de sædvanemæssige bestemmelser, som Kommissionen fastsætter i henhold til gældende bestemmelser, navnlig bestemmelserne i finansforordningen vedrørende Fællesskabernes almindelige budget.

4. Dersom foranstaltningerne fastsættes i finansieringsaftaler mellem Fælleskabet og modtagerlandet, skal disse indeholde en bestemmelse om, at skatter, afgifter og andre belastinger ikke skal udredes af Fællesskabet.

5. Deltagelse i udbud og aftaler er åben på lige vilkår for alle fysiske og juridiske personer i medlemsstaterne og modtagerstaten. Den kan udvides til også at omfatte andre udviklingslande.

6. Leverancer skal have oprindelse i medlemsstaterne, modtagerstaten eller andre udviklingslande. I behørigt begrundede undtagelsestilfælde kan leverancerne have oprindelse i andre lande.

Artikel 8

1. Kommissionen bistås af et udvalg, i det følgende benævnt Sydafrikaudvalget, der består af repræsentanter for medlemsstaterne, og som har Kommissionens repræsentant som formand.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster. Det udtaler sig med det flertal, der er fastsat i traktatens artikel 148, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i udvalget tillægges de stemmer, der afgives af repræsentanterne for medlemsstaterne, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager foranstaltninger, der straks finder anvendelse. Hvis de ikke er i overensstemmelse med den af udvalget afgivne udtalelse, underrettes Rådet dog straks af Kommissionen om disse foranstaltninger. I så fald kan Kommissionen udsætte gennemførelsen af de foranstaltninger, den har truffet, i et tidsrum på højst en måned regnet fra datoen for denne underretning.

Rådet kan med kvalificeret flertal træffe en anden afgørelse inden for det tidsrum, der er nævnt i overnstående afsnit.

Artikel 9

Efter hvert regnskabsårs afslutning forelægger Kommissionen Europa-Parlamentet og Rådet en årsrapport, der indeholder et resumé af de foranstaltninger, som er finansieret i regnskabsårets løb, og en evaluering af gennemførelsen af denne forordning i regnskabsårets løb.

Resuméet indeholder bl.a. oplysninger om de virksomheder, hvormed der er indgået gennemførelsesaftaler eller -kontrakter.

Rapporten indeholder desuden et resumé af eventuelle eksterne evalueringer vedrørende særlige foranstaltninger.

Artikel 10

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) Udtalelse af . . . (EFT nr. . . . af . . .) og afgørelse af . . . (EFT nr. . . . af . . .).

(2) SEK(95) 486 endelig udg.